Die NG Gemeente Bloemhof is ’n gemeente in die Sinode Goudland (voorheen Wes-Transvaal). Die kerkgebou is geleë by Hoopstraat, Bloemhof. Stigting
Soos op baie ander plekke, het daar ook hier moeilikheid ontstaan met lidmate van die Hervormde Kerk oor eiendomsregte omdat daar deur die vroeëre geslagte nie so noukeurig gelet is op die transportering van die kerkeiendomme op naam van die Ned. Geref. (later NH of G) Kerk nie. Eers ná heelwat stryd en met hoë koste is die dinge in die reine gebring. Tydens die eerste jare van die bestaan van die gemeente is die eredienste in ’n klein en baie ondoeltreffende saal gehou, totdat in 1926 na ’n ruim, sierlike en doelmatige kerkgebou (ingewy 10 April 1926) verhuis is.